钦定古今图书集成/方舆汇编/职方典/第1540卷 > 《天然洞记》田汝成
## 钦定古今图书集成/方舆汇编/职方典/第1540卷 > 《天然洞记》田汝成

古之官于其地而善为山水游者，若晋谢灵运、唐柳
子厚是也。灵运，永嘉守；子厚，永州刺史也。守刺史专
一州，官尊而政剧，而二子洒然脱略，恣荡风情。凡州
之山水，稍可取者，必涉足而寓目焉。又能作为诗文，
以张大景物，使不落莫寰中，斯亦奇矣。然未识二子
踪迹所遗者，至于今复有表章之乎否也？方今海内
名士善为山水游者，予所闻姑苏郁元敬、天水方思
道、天台蔡巨源，是三子之好为山水游也，若饥食渴
饮而病就医也；其有闻而求必得之也，若狝搜而虞
逐也。元敬、思道之游，予未之考迹，若巨源则既知矣。
正德中，巨源参议贵州。贵州山水硗硖，鲜可游者，而
巨源必游。凡一丘一壑，苟不为粪壤“者，皆涉足而寓
目焉。又善为大书，嘉勒名称，以纪踪迹，庶几灵运、子厚之风者。”夫巨源之游贵州亦密矣，而清平尤熟。清
平者，巨源所与民同患者也。清平地东三里，所谓太
极洞，又其东十一里，所谓云溪洞。云溪、太极者，皆巨
源因象名之也。絜其间去太极百步许，即今所谓天
然洞也。当其时，翳于“榛莽狐狸之宅，而蝼蚁之封，不
为巨源所甄录。乃今去巨源二十馀年矣，风雨涤薄，
门迳呀然，弘邃虚明，可肆筵几。较其奇于云溪太极，
不啻若华屋层轩之与蓬荜伍也。晦于前而显于后，
岂非数与？今夫昆山之玉，沧海之珠，千载求之，尚有
遗宝，物之无尽藏也如是。然则人君之求贤也，招以
弓旌，聘以圭璧，焉知草泽之下不有怀珍而橐者乎？
何以异于此洞之不得暴白于当时也？虽然，洞之显，
后时犹不落莫于世，吾安知此外不复更有遗者，终
有能表章之乎否也？”是岁，巡按御史宿松杨伯生暨
清平士夫，佥事王子升、侯汝言游而悦之，其名则杨
伯生命之，又子升、汝言联句咏之，缙绅闻者属而和
之。钱塘田汝成记之。